Oproeriges op Mokopane nou onder beheer | Netwerk24
Oproeriges op Mokopane nou onder beheer
Deur Sarel Van Der Walt 20 Junie 2019 18:18
Opgeskeurde papier lê in die raadsaal in Mokopane nadat 'n groep mense 'n stadsraadsvergadering gewelddadig onderbreek het.
Die situasie op Mokopane in Limpopo is onder beheer nadat groepe beswaardes op gewelddadige wyse toegang tot die munisipale kantore op dié dorp verkry het.
"Dinge is nou stil en die polisie is in beheer van die situasie," sê kol. Moatshe Ngoepe, polisiewoordvoerder in Limpopo.
Hy sê lede van die onlustepolisie is op dié Bosveldse dorp ontplooi om 'n oog oor sake te hou.
Genl.maj. Jan Scheepers, waarnemende polisiekommissaris in Limpopo, het die geweldpleging vroeër in 'n verklaring veroordeel.
Die geweldpleging het vroeër vandeesweek begin toe 'n groep mense na die kantore van die Mogalakwena-munisipaliteit opgeruk het.
Hulle het glo veiligheidswagte aangeval voordat hulle 'n stadsraadsvergadering ontwrig het.
'n Geveg het uitgebreek en deure van die munisipale kantore is onder meer beskadig.
Vyf verdagtes tussen die ouderdomme van 40 en 51 jaar is in hegtenis geneem. Twee van hulle is op borgtog van R1 000 elk vrygelaat.
Die ander drie is op eie verantwoordelikheid vrygelaat. Al vyf sou Donderdag weer in die hof op Mokopane verskyn het.
Die geweldpleging het Woensdagoggend uitgebrei toe 'n ander groep na die munisipale kantore opgeruk, die veiligheidswagter geïntimideer, toegang tot die terrein verkry en die hekke gesluit het.